**Татар Димскәе авыл җирлеге Советының**

**2016 нче елга отчет доклады.**

**Хөрмәтле \_\_\_\_\_\_\_\_\_\_\_\_\_\_\_\_\_\_\_\_\_\_\_!**

**Хөрмәтле халык депутатлары!**

**Хөрмәтле авылдашлар!**

 Сезне Татар Димскәе авыл җирлегенең 2016 хезмәт елындагы эшчәнлегенә анализ ясап таныштырып үтәсем килә. Җирле үзидарә Советы үзенең эшен Россия Федерациясенең №131 нче “Жирле үзидарәләр оештыруның гомуми принциплары”, Татар Димскәе авылы җирлеге Уставы нигезендә алып бара. Социаль–көнкүреш проблемаларын, экономик яктан туган сорауларны тормышка ашыру, тирә-якны яшелләндерү, сәламәтләндерү, өмәләр һәм бәйрәмнәрне оешкан төстә уздыру – болар барысы да авыл җирлеге Советы аша уза. Авыл җирлеге Советында бүгенге көндә халык сайлап куйган 7 депутат эшли. Болар: Фахриев Шамил Адисунович, Манасыпов Ринат Рифкатович, Галлямов Ринат Канафиевич, Ишков Игорь Борисович, Загиров Марат Магсумович, Зайров Марсель Азатович һәм Калимуллин Айрат Әсхәтович.

2016 елда Татар Димскәе җирлеге Советы барлыгы 12сессия уздырды. Сессияләрдә:

* бюджет үтәлеше, үзгәрешләр, алдагы елга бюджет кабул итү;
* төрле положениеләр,
* Уставка үзгәрешләр кертү кебек сораулар каралды.

 Татар Димскәе авыл җирлеге 4 авылны берләштерә: Татар Димскәе, Райлан, Суык-Чишмә һәм Сула авыллары. **Барлыгы 300 хуҗалык, пропискада 761 кеше**. Авыл җирлегендә һәр даим 560-лап кына кеше яши, яртысы **өлкән яшьтәгеләр.**

Хезмәт яшендәге 373 кешенең 19-ы студент, Россия Армиясе хезмәтендә - 2 егет, Димскәй авыл җирлегендә 57 кеше эшли, 24-е эшсез, калган 247-се Бөгелмә шәһәре һәм районында яки аннан да читтәрәк эшли. **2016 елда 11 бала туды, 18 кеше вафат булды.**

Хуҗалыкларда барлыгы **107 баш эре мөгезле терлек**, шуларның **53 башы - савым сыеры**; **224 баш сарык-кәҗә, 3 баш ат асрала.**

Алдагы ел белән чагыштырганда эре мөгезле терлек саны 8 башка арткан, сарыклар 33 башка кимегән.

Елга ике тапкыр ветеринарлар тарафыннан эре мөгезле терлекләрдән кан алу һәм кайбер төр чирләргә каршы вакцинация ясау оештырылды.

Сыерларның баш санын саклап калу өчен узган елда да, Татарстан Республикасы министрлар кабинеты карары нигезендә, һәр савым сыерына 3000 сум, савым кәҗәсенә 1000 сум исәбеннән субсидия бирелде, безнең хуҗалыкларга бу ярдәмнең тулаем күләме 188 мең сум булды. Шулай ук Татарстан Республикасы Министрлар Кабинеты 2015 елда, күп мал тотып, савым сыерларын арттыру максатыннан мини-ферма төзүче шәхси хуҗалыкларга ярдәм итеп, төзелешкә киткән чыгымнарга 200 мең сум субсидия бирүне карады. Бу карар нигезендә безнең авылдаш Хайбуллин Фәнис шәхси хуҗалыгы әлеге субсидияне алды. Ул шәхси хуҗалыгында 10 баш эре мөгезле терлек тота. Әлеге ярдәмне алдагы 2015 елда Сатторов Яндаш алган иде.

 Эшмәкәр Галлямова Эльвира Варгасовна үзенең фермасында эре мөгезле терлек санын 50 башка җиткерде, шуның 20-е савым сыерлар. Әлеге хуҗалыктан хөкүмәткә 6100 кг. ит, 55 тонна сөт тапшырылды.

 Безнең авыл җирлегендә 2621,6 гектар пай җире һәм 1142,6 гектар дәүләт чәчү җирләре бар. Пай җирләрендә ООО “Агропродукт” оешмасы, дәүләт карамагындагы җирләрдә “Тат Агро” җәмгыяте эшләде. Агропродукт килешү нигезендә 1 пай җире өчен 3000 сум күләмендә акчалата хисап ясарга тиеш иде. Ләкин пайчылар аренда өчен тиешле акчаларын алмадылар әле. Җәй айларында почта аша килгән квитанцияләр белән җир өчен булган салымны (ул 451 сум тәшкил итә) һәркем үзе түләде.

 Татар Димскәе авыл җирлегендә сөт җыю белән шәхси эшмәкәр Гиниятуллин Илдус һәм аның улы Рушан шөгельләнә. Узган елда халыктан барлыгы 176 тонна сөт җыелып, сөт салучыларга 2 млн 843 мең сум акча кайтарып тапшырылган. Январь аенда сөтнең бер литры 18 сум белән жыела.

**Гражданнарның мөрәҗәгатьләре**

 Гражданнарның мөрәҗәгатьләре белән эшләү авыл җирлеге Советының мөһим конституцион хокук бурычларын башкару булып тора.

Налогларга, пай җирләренә кагылышлы, чүп түгү, ут янмау, су булмау кебек сораулар гел булып торды.

116 кеше пропискага керү яки төшү, Россия гражданлыгы алу яки төрле сәбәпләр белән паспорт алыштыру проблемалары белән килде.

 Гражданлык хәле актларын дәүләти теркәү авыл җирлекләрендә башкарылса да, Бөгелмә муниципаль районы ЗАГС бүлеге актларны үзләрендә теркәргә тырышалар. Узган ел ЗАГС хезмәтеннән безнең тарафтан 1 данә туу турында, 1 данә атасын билгеләү турында таныклыклар бирелде, 2 үлем теркәлде.

 Узган ел халыкка нотариаль хезмәт күрсәтү бик аз булды, 19 данә генә доверенность (үзебезнең почтадан пенсия алырга язылганнары– 11 данә) бирелде. Сәбәбе: доверенность яки завещаниеләр, язу белән, Татарстан Республикасы нотариаль палатасына электрон рәвештә җибәрелергә тиеш. Монда ЭЦП - электронно-цифровая подпись кулланыла. Безнең ЭЦПны яңартырга җибәргәч Казанда ике ай тоттылар, аннары программистлар чакырсак та, алдан эшләнгән эшләрне Татарстан Республикасы нотариаль палатасына бердәм регистрга җибәрә алмадык. ЭЦП дөрес булмаган, аны октябрьда яңадан илттек, бу атнада администрациядән шалтыраттылар, ЭЦПлар кайтты дип. Хәзер инде бу эшне җайларбыз дип торабыз.

Ел дәвамында муниципаль хезмәт буларак халыкка

 89 данә - гаилә исәбе турында белешмә,

 75 данә - хуҗалык кенәгәсеннән күчермә,

 111 данә - төрле юнәлештәге белешмә язып бирелгән.

**2016 елгы планда 3 млн. 777  мең налог җыю каралган иде,**

**үтәлеш 4 млн. 359,4 мең сум**.

Болар эчендә - **НДФЛ** (физик затлардан тотып калына торган налог):

 **план- 40 мең, үтәлеш -57,8 мең сум.**

**Милек налогы: план – 37 мең, үтәлеш – 43,7 мең сум**

**Җир налогы: план – 3 млн.700 мең, үтәлеш –4 млн.250 мең сум.**

**Нотариаль эшләргә дәүләт салымыннан 1800 сумлык керем керде.**

**Самообложениедән 6300 сум җыелган.**

**Татар Димскәе авыл җирлегендә мәктәп һәм балалар бакчасы**

Мәктәптә бүгенге көндә 40 укучы укый, 11 укытучы, 6 техник хезмәткәр эшли. Ел дәвамында укучылар районда үткәрелгән барлык ярышларда да актив чыгыш ясыйлар, мәктәп коллективы авыл буенча үткәрелгән өмәләрдә катнашалар.

1974 нче елда төзелеп, мәктәп бинасы 43 ел буена бер тапкыр да капиталь ремонт ясалмаган. Тәрәзәләр хәзер ачсаң ябарлык түгел. Ишекләр уз ресурсын артыгы белән үтәгән. Ел саен алдагы елга капиталь ремонтка эләгербез дип көтәбез, ләкин 2017 елда да районның капиталь ремонт программасына кермәгәнбез.

Татар Димскәе “Умырзая” балалар бакчасы да мәктәп бинасында урнашкан. Бүгенге көндә балалар бакчасына 10 бала йөри. Бакча коллективы яңа уку елына косметик ремонт эшләрен үз көче белән башкара. Сентябрь аендагы өстәмә сайлауларда яңа сайланган депутат Загиров Марат Мәгсумович балалар бакчасына идән буявы белән ярдәм итте.

**Медицина**

Кеше өчен иң зур байлык - сәламәтлек. Димскәй фельдшер-акушерлык пункты - иң кирәк учреждение, чөнки бездә яшәүче халыкның яртысы өлкән яшьтәге кешеләр. Авыруларга югары квалификацияле фельдшер Солтанова Гөлзәрә Индүс кызы зур хезмәт күрсәтә. Ул көненә 12-15 авыру кабул итә. Ел дәвамында мәктәп, балалар бакчасы балаларына хезмәт күрсәтә, прививкалар ясый.

 2013нче елдан башлап Рәсәй Федерациясендә, шулай ук Татарстан Республикасының район һәм шәһәрләрендә барлык халыкка диспансеризация үткәрелә башлады. Диспансеризация — ул профилактик медицина тикшеренүе һәм ул 21 яшьтән башлап һәр гражданинга 3 елга бер мәртәбә бушлай үткәрелә. Даими рәвештә медицина тикшеренүе үтү авыруларны, бигрәк тә бүгенге көндә актуаль булган шикәр диабеты, инфаркт, инсульт, рак авыруларын булдырмый калу яки авыртуның башлангычында тиешле дәвалау билгеләү өчен бик тә мөһим. Бездә соңгы елларда яман шеш авырулары артты, Гөлзәрә Индусовна диспансеризация үтәргә куша икән, димәк үтәргә кирәк. Үз сәламәтлегегезгә үзегез битараф булмагыз.

**Сәүдә эше**

Бүгенге көндә халыкка Нур һэм Дим кибете хезмәт күрсәтә. Икесе дә – шәхси кибетләр. Алар халыкны көндәлек кирәк булган товарлар белән тәэмин итеп торалар. Райлан белән Суык-Чишмәгә атнага бер тапкыр Бөгелмәдән автолавка килә.

**Элемтә бүлеге**

Татарстан Почтасының Димскәй булеге бүгенге көндә уз вазифаларын үтәп, яхшы гына эшләп килә. Газета-журналлар, пенсиялар, түләүләр вакытында таратыла.

**Мәчет**

 Авылыбыз мәчете бүгенге көндә матур гына үз эшен башкара. Барлык дини бәйрәмнәр зурлап уздырыла, халык та елдан-ел дингә күбрәк тартыла. Имам-хатыйп Яндаш хәзрәт гозер белән килгән һәр мөселманга тиешле хезмәтен күрсәтә. Мәчеткә кергән сәдакалар ай саен коммуналь хезмәтләргә – ут, газ, су өчен- түләүгә тотыла. Мәчетне тоту, Имам-хатыйпка, мәчет караучыларга хезмәт хакы түләү бер кайда да каралмаган.

 Елдан артык мәчетнең җирен, бинасын документлаштыру эшләре бара. Моның өчен 2015 елның ноябрь-декабрь айларында һәр йорттан 200-00 сум акча җыйдылар (кайберәүләр соңрак бирде), барлыгы 42 мең сум җыелган. Җирне межалауга, тех.паспортка 17 мең, регистрационная палатага гос.пошлина 20 мең, пожарный сигнализациягә 16 мең түләнелде, җыелган акча җитмәде дә. Ләкин 89 йорттан бер тиен дә бирмәделәр. Җир эшләрен бетереп, бинасына алынган идек, тагын төртелеп калдык, хәзер проект сорыйлар. Минем шушы эшне башкарыр өчен матди ярдәм күрсәтүчеләргә рәхмәт әйтәсем килә.

 Депутатыбыз Калимуллин Айрат Әсхәт улы декабрь аенда мәчет капкаларын уз хисабына яңаларга алыштырды. Аңа халык исеменнән рәхмәт, исәнлек-саулык телим.

**Мәдәният**

Мәдәният йорты хезмәткәрләре халыкка төрле чаралар, кичәләр үткәрәләр. Аларга беренче чиратта мәктәп укучылары ярдәм итә. 9 май, Сабан-Туй, Өлкәннәр көне, Яңа ел бәйрәмнәрен оештыру, концерт, театрларны күңелле итеп уздыру да алар өстендә.

Безнен клуб 1962 елда төзелгәнгә карамастан, бинабыз эче жылы, якты. 2016 елда район мәдәният бүлеге ярдәме белән сәхнә ремонтланды һәм яңа пәрдәләр эленде, фойеда косметик ремонт ясалды.

 Бөгелмә муниципаль районы Сабан-туе мәйданында без борынгы татар авылы ихатасы күренешен урнаштырдык. Мәктәп үзенең музей әйберләрен биреп торды. “Лучшая презентация муниципального образования” смотр-конкурсында 1 урынны алып, 50 меңлек сертификатка ия булдык. Шул акчага клубка кирәк-яраклар алынды һәм авыл советы урнашкан пристрой түбәсенә ремонт ясалды. Быел жәй айларында китапханә урнашкан өлешендәге түбәгә дә ремонт ясарга дип торабыз.

Татар Димскәе авыл китапханәсе рус һәм татар телләрендәге китапларга бик бай, 12808 данә китап исәпләнә. Ай саен 26 төрдә газета-журналлар килеп тора, килеп языл да, рәхәтләнеп укы гына. Халыкны китапханәгә йөрмиләр дип әйтә алмыйм. Әмма телевизор, компьютер каршында утырганчы, өй мәшәкатьләреннән арынып, һава сулап килеп, газета-журналлар актарып, китап алып, аралашып китүгә ни җитә. Китапханәче Камалиева Зелера Өлфәт кызы барыгызны да китапханәгә чакырып кала.

**Спорт**

 Ике ел рәттән 23 февральдә, Ватанны саклаучылар көне уңаеннан, чаңгы ярышлары уздырылды. Җирле депутатлар, эшмәкәр Галлямова Эльвира бүләкләрен әзерләгән иде.

 Август аенда Террор корбаннарын искә алу көне билгеләп үтелә (19 август). Шул уңайдан без авыл яшьләре арасында футбол ярышы уздырдык. Яшьләр ике команда туплады һәм берсе дә сынатмады. Балаларга да, зурларга да ярышлар бик ошады.

 Ярышларда Миннуллин Сирин судьялык итте. Сабантуйда да волейбол ярышларын ул уздыра. Сирин абый, сәламәт яшәү рәвешен максат итеп куеп, балалар һәм яшьләр белән бер рәттән олыларга да спорт белән шөгелләнергә спорт мәйданы булсын, волейбол секциясе оештырырга иде, дип тели. Ләкин, безнең мәктәп 1974 елда төзелеп бер тапкыр да ремонт күрмәгән, спорт зал идәннәре какшаган, черегән. Шул сәбәпле шәһәр комиссиясе: “мәктәп спорт залында секцияләр, ярышлар уздырганда сәламәтлеккә зыян килү мөмкинлеге бар” дигән карар чыгарып китте.

 Татарстан Республикасы программаларының берсе нигезендә заман таләпләренә туры килерлек полиция участогы уполномоченныйларына эш һәм тору урыны булган комплекс төзелгән иде. 2016 елда шушы йортны документлаштыру эшләре алып барылды, право на собственность ясаттык, бу эшләр байтак вакытны һәм акчаны алды.

 Гражданнарыбызның куркынычсызлыгын тәэмин итү авыл җирлегенең һәм хокук саклау органнары эшчәнлегенең мөһим юнәлешләренең берсе санала.

 Халык һәм халык хуҗалыгы объектларының янгын куркынычсызлыгын тәэмин итү зур әһәмияткә ия. Бүгенге көндә авыл җирлегендә янгын сүндерү машинасы, мотопомпа, гадәттән тыш хәл килеп чыкканда тавыш бирү җайланмасы бар. Ләкин бу техника белән эшләү өчен штат та юк, акча да каралмаган. Шуңа да карамастан, безнең янгын сүндерү машинасы рәттә, бензины салынган, суы тутырылган. Моны эшләп, карап торучылар: Хайбуллин Фанис, Садриев Фларис. Кайбер авылдашлар да бензинга дип матди ярдәм күрсәтә. Узган 2016 елда янгын сүндерү машинасы 9 тапкыр янгынга чыкты һәм байтак кешенең мөлкәтен саклап калды. Мондый хәллэр әзрәк булсын иде.

 2016 елда, гадәттәгечә, яздан көзгә кадәр өмәләр уздырылды.

 Авыл халкы өчен иң мөһим эшләрнең берсе – зиратларны тәртиптә тоту. Авылдашлар ярдәмендә Димскәй зираты тирәли агачлар кисеп, аларны читкә түктек. Райлан зиратының будкасы түбәсеннән су ага иде, ул бикрос белән ябылды. Димскәй зиратына будка кайтартып, идәннәр җәелде, тышы буялды.

Зиратларда чүп контейнерлары куелды.

 Авылларда урам утларына ревизия ясалып, ремонтлап торыла, фото элементлар куелды. Искергәннәр урынына яңа светодиодлы светильниклар алыштыра башладык, урамнарыбыз тагы да яктырып китте. Бу эшне тагын да дәвам итәчәкбез. 2017 елгы капремонт программасына - авыллардагы урам утларын реконсрукцияләү программасына кердек, без моны күптән көткән идек.

2016 елда юлларны төзекләндерү эшләре дә алып бардык. Мәсәлән, Комсомол урамына 1725 кв.метр яки 650 метр озынлыкта таш юл салынды. Тагын өстәмә 150 тонна щебень кайтардык, шуның яртысын Комсомол урамына җәйдек, яртысы яз җиткәч Муса Җәлил урамына салыначак.

Май бәйрәмнәренә кадәр авылыбыз уртасында урнашкан, Бөек Ватан сугышында һәлак булган авылдашларыбыз истәлегенә куелган һәйкәлгә ремонт ясалачак. Ремонтка кирәкле керамик плиткалар, материаллар барысы да сатып алынган.

Узган 2016 ел сайлауларга бай ел булды.

###  Шуларның берсен генә әйтеп узам. 20 ноябрьдә референдум по самооблажению уздырдык. Референдумда “2016 елда Татар Димскәе авыл җирлеге биләмәсендә яшәүче 18 яшькә җиткән һәр кешедән 150 сум күләмендә үзара салым алуны кертүгә һәм тупланган акчаны Татар Димскәе авылының Ворошилов урамында юлны төзәтү эшләрен башкару өчен тотуга ризамы”- дигән сорау куелды. Бу бик аз сумма, чөнки башка районнарда, башка авылларда ел саен референдум үткәрәләр һәм һәр кешедән 500-1000 сум акча җыялар. Ә бездә 150 сумга да, аяк терәп, балалар өчен түләмим, алар монда яшәми, дип торучылар бар. Димскәй мәктәбендә 10 ел укыган бит аларның балалары, шушы авылда кузле-башлы булып чыгып киткәннәр, югыйсә. Пропискада булмаса да, еллар буе монда яшәүчеләр дә түләргә тиеш. Шуны да әйтеп узасым килә: бездә яшәми, пропискада да тормаган кайбер авылдашлар “Юл төзекләндерүгә акча бирү бик саваплы эш ул” диеп акчаларын биреп чыгучылар да бар. Самообложение акчалары февраль азагына кадәр җыелып бетәргә тиеш. Чөнки жыелган сумманы Татарстан Республикасы 4 тапкыр арттырып, безгә 2 кварталда кайтарачак. Җыелган акча мәктәпкә кадәрле юлны ремонтлауга тотылачак. Юл төзекләндерү белән, дорожный знаклар куелачак. Дорожный знакларны узган җәйдә сатып алып куйдык.

2016 елның 17 май аенда Татар Димскәе авылы башкарма комитетын тау башындагы Суык-Чишмә зираты өстендәге, кемгә дә кирәкмәгән, ташландык, үлән үсеп беткән песок карьеры өчен природоохранная межрайонная прокуратура судка бирде. Суд өч ай эчендә карьерны рекультивацияләргә, ягъни тигезләп куярга дигән карар чыгарган иде. Аны эшләр өчен 2 миллионлап кына акча кирәк булган булыр иде. 2 миллион тугел, 2 сум да артык акчабыз юк безнен авыл бюджетында, Безнең еллык бюджет барлыгы 1 млн.800 мең генә. Шунлыктан без НГДУ “Бавлынефть” оешмасына ярдәм сорап барып, бу эшне июнь аенда башкарып чыктык. Аларга зур рәхмәтемне әйтәсем килә.

 Безнен Димскәй авылы тарихи урында урнашкан. Бөгелмә-Бәләбәй калкулыгындагы халык телендә Озын Баскыч дип аталган җир Татарстан Республикасы территориясендә иң биек урыннарның берсе булып санала. Шул сәбәпле без шушы урынны билгеләп куярга уйладык. 1 метрга 1.8 метр размеры белән аншлаг ясатып кайтардык, хәзер аны куяр өчен металлдан кыса ясатып кую күздә тотыла. Кыса формасына, аны урнаштыруга кагылышлы идеяләр, шулай ук матди яки эш белән ярдәм итүчеләр булса бик яхшы булыр иде. Алда тарихка кереп калырлык эшләр тора. Азнакайлылар, Татар­стан­ның иң биек ноктасы, тарихи мирасы дип, Чатыр таулары белән горурланалар. Без үзебезнең Димскәебез белән горурланып яшик. Чатыр-тауның биеклеге 334 метр булса, безнең Озын Баскычның биеклеге 365 метр. Татарстанның иң биек урыны – Лениногорск районында Гора Кочующих, аның биеклеге 375 метр.

Борчыган мәсьәләләр:

Авылны су белән тәэмин итү. Узган елда да җәй көннәрендә барлык йортларга да су җитмәүлек белән мөрәҗәгатьләр күп булды. Җәй көне кайберәүләр бәрәңгегә су сибә дидек, ә көзен, кышын су кая китә. Я астагы урамнарда су начар, өстәгеләрдә яхшы ага, яки киресенчә. Су юлының үзәк задвижкасын теләсә кем менеп боргалый. Бездә водоканал работнигы юк кебек.

Узган көздә Суык-Чишмә авылы халкы суга бик каты этләнде. Үзәк линия торбасының искереп тишелеп чыгуы аркасында авылның аскы ягындагы өйләргә су килү туктады. Сусыз калган кешеләр үз көчләре белән вакытлыча су трубаларын төзекләндерделәр. Суык-Чишмәнең су системасы Бөгелмә водоканалына бирелмәгән. Шушы проблеманы уңай хәл итәргә иде.

 2017 ел һәр гаиләгә сәламәтлек, бәхет-шатлык, зур уңышлар, тынычлык, муллык, бәрәкәт алып килсен. Игътибарыгыз өчен зур рәхмәт.

**Быел 2017 елда эшләнәсе эшләр:**

1. **Бөек Ватан сугышында һәлак булганнарга куелган һәйкәлне ремонтлау.**
2. **Урам утларын реконструкцияләү.**
3. **Юл буйларына агачлар утырту.**
4. **Район администрациясе ярдәмендә кулланылмаучы ташландык карьерларны рекультивацияләү.**
5. **Суык-Чишмә авылы су системасын ООО “Бугульма-Водоканал”га тапшыру.**
6. **Пожарный машинага су тутыру өчен елгага юл салырга һәм площадка төзергә.**